**Sébastien Romain Teddy Haller** (\* 22. jún 1994, Ris-Orangis ) je profesionálny futbalista francúzskeho pôvodu, ktorý hrá na pozícii útočníka za národný tím Pobrežia Slonoviny a za nemecký klub Borussia Dortmund.

Klubová kariéra
---------------

### AJ Auxerre

Haller začal svoju futbalovú kariéru v AJ Auxerre, do ktorého akadémie prišiel v roku 2007. Od roku 2010 začal nastupovať za rezervný tím, už o dva roky neskôr, 27. júna 2012, potom odohral svoj debut za A-Tím v druhej francúzskej lige proti Nîmes Olympique.  Svoj premiérový gól za prvý tím Auxerre strelil v nasledujúcej sezóne, konkrétne 6. augusta 2013 v zápase Coupe de la Ligue proti Stade Brestois. 

Počas celého pôsobenia v AJ Auxerre odohral naprieč súťažami 50 zápasov, v ktorých strelil 6 gólov a pridal 2 asistencie. 

### FC Utrecht

V januári 2015 odišiel Haller na hosťovanie do holandského klubu FC Utrecht.  Svoj debut za klub odohral 18. januára v ligovom zápase proti SC Heerenveenu.  15. februára potom v zápase proti FC Dordrechtu nastrieľal celkom 4 góly, čím výrazne prispel k výhre svojho tímu 6:1.  S Utrechtom sa v tejto sezóne umiestnil na dvanástom mieste, počas celého hosťovania odohral 17 stretnutí, v ktorých strelil 11 gólov a pridal tiež 5 asistencií. 

Hneď po konci tohto hosťovania ho holandský celok odkúpil od AJ Auxerre za 750 tisíc eur.  Hneď v úvodnom zápase novej sezóny Eredivisie proti Feyenoordu strelil 2 góly, ani to však na výhru nestačilo a Utrecht zápas prehral 3:2 . V zápase holandského pohára strelil hetrik proti tímu Achilles '29. Práve v tejto súťaži sa s Utrechtom dostal až do finále, v ktorom jeho tím podľahol Feyenoordu 2:1.  V sezóne sa s Utrechtom umiestnil na 5. priečke.

V nasledujúcej sezóne odohral za Utrecht 32 z celkových 34 ligových stretnutí. Do zápasu proti FC Groningenu 16. septembra 2016 nastúpil dokonca ako kapitán tímu. V tejto sezóne sa Utrecht umiestnil na 4. mieste, čo bol jeho najlepší výsledok od sezóny 1990/91, kedy taktiež skončili na 4. mieste v ligovej tabuľke. Heller odohral počas svojho pobytu v Utrechte celkom 81 stretnutí, v ktorých strelil 40 gólov a pridal 12 asistencií. 

### Eintracht Frankfurt

Po úspešnom pôsobení v Utrechte prestúpil Haller v júli 2017 do nemeckého Eintrachtu Frankfurt.  Tu odohral svoj debut v stretnutí DFB-Pokalu proti TuS Erndtebrücku. V tomto zápase tiež strelil svoj premiérový gól za Eintracht a pridal aj dve asistencie. Svoj Bundesligový debut si odbil 20. augusta proti Freiburgu.  V tejto sezóne získal Haller svoju prvú trofej, keď s Frankfurtom po víťazstve nad Bayernom Mníchov vyhral nemecký pohár. V tej istej sezóne tiež s klubom postúpil do semifinále Európskej ligy UEFA.

Hneď v prvom bundesligovom kole nasledujúceho ročníka si pripísal gól a asistenciu proti Freiburgu. V ligovom zápase proti Fortune Düsseldorf strelil dva góly a pridal jednu asistenciu. V tejto sezóne sa s Eintrachtom umiestnil na siedmom mieste. Počas celého angažmánu v Nemecku odohral 77 stretnutí, v ktorých strelil 33 gólov a pridal 19 asistencií. 

### West Ham United

17. júla 2019 prestúpil za pre klub rekordných 50 miliónov eur do anglického West Hamu United.  Svoj debut v klube odohral 10. augusta 2019 v zápase Premier League proti Manchestru City.  Hneď v nasledujúcom svojom zápase, 24. augusta proti Watfordu strelil dva góly. Svojimi výkonmi počas celej sezóny pomohol West Hamu k udržaniu sa v Premier League.

### Ajax

8. januára 2021 prestúpil Haller do holandského klubu Ajax za čiastku 22,5 milióna eur, čím sa stal najdrahšou posilou klubu v histórii.  V klube sa spojil so svojim bývalým trénerom Erikom ten Hagom, pod ktorým hrával v Utrechte. Haller debutoval o dva dni neskôr, keď nastúpil do druhého polčasu zápasu proti PSV. V zápase asistoval Antonymu na vyrovnávací gól pri remíze 2:2.  Dňa 14. januára strelil Haller svoj prvý gól v drese Ajaxu, pri ligovom víťazstve 3:1 nad Twente ešte pridal gólovú asistenciu. 3. februára vyšlo najavo, že Haller bol nedopatrením vynechaný zo zoznamu hráčov, ktorí boli nominovaní na zápasy vyraďovacej fázy Európskej ligy UEFA. 

#### Sezóna 2021/22

15. septembra 2021, pri vonkajšom víťazstve 5:1 nad Sportingom v Lige majstrov, dvakrát skóroval v oboch polčasoch a stal sa prvým hráčom, ktorý pri svojom debute v Lige majstrov strelil štyri góly, od roku 1992, kedy to dokázal v drese AC Miláno Marco van Basten.  V nasledujúcom zápase sezóny Ligy majstrov, 28. septembra, strelil Haller gól do siete tureckého Beşiktaşa a stal sa prvým hráčom v histórii súťaže, ktorý strelil päť gólov vo svojich prvých dvoch zápasoch.  V odvetnom zápase, 24. novembra, strelil Haller dva góly pri výhre 2:1 a stal sa prvým hráčom, ktorý strelil deväť gólov v piatich po sebe idúcich zápasoch súťaže.  7. decembra Haller skóroval v poslednom zápase Ajaxu v skupinovej fáze Ligy majstrov a stal sa tak iba druhým hráčom po Cristianovi Ronaldovi, ktorý sa zapísal do streleckej listiny vo všetkých šiestich zápasoch skupiny.  Stal sa aj hráčom, ktorý najrýchlejšie strelil desať gólov v histórii súťaže.  23. februára 2022 si, v zápase osemfinále Ligy majstrov proti Benfice, najprv strelil vlastný gól, ale následne sa presadil aj do siete súpera a pomohol Ajaxu k vonkajšej remíze 2:2. Stal sa tak prvým hráčom, ktorý skóroval v siedmich po sebe idúcich zápasoch v histórii Ligy majstrov. 

### Borussia Dortmund

6. júla 2022 Haller podpísal zmluvu s Borussiou Dortmund do 30. júna 2026.  Zaplatená prestupová čiastka bola 31 miliónov eur, ktorá sa po nezverejnených bonusoch mohla zvýšiť až na 34,5 milióna eur.  18. júla sa však útočník odhlásil z predsezónneho tréningového kempu klubu vo Švajčiarsku po tom, čo mu diagnostikovali zhubný nádor semenníkov.  Potom podstúpil dve operácie a štyri cykly chemoterapie, aby dostal pod kontrolu šírenie choroby. Po úspešnom ukončení liečby sa Hallerovi v januári 2023 oficiálne povolil návrat k tréningu. 

10. januára odohral svoj prvý zápas po takmer ôsmich mesiacoch, pričom sa objavil v posledných minútach prípravného zápasu proti Fortune Düsseldorf. O tri dni neskôr strelil hetrik v priebehu ôsmich minút pri víťazstve 6:0 v ďalšom priateľskom zápase proti Bazileji.  22. januára Haller nastúpil ako náhradník v druhom polčase pri domácom víťazstve 4:3 proti Augsburgu, čím si konečne odkrútil svoj súťažný debut za Dortmund po 6-mesačnom boji s rakovinou.  4. februára strelil svoj prvý profesionálny gól za klub pri výhre 5:1 nad Freiburgom.

Reprezentačná kariéra
---------------------

Haller v mládežníckych kategóriách reprezentoval Francúzsko, okrem iného na majstrovstvách sveta do 17 rokov 2011, v seniorskej reprezentácii však hrá za Pobrežie Slonoviny. Svoj debut za túto reprezentáciu odohral 12. novembra 2019 proti Madagaskaru .

Úspechy
-------

* DFB-Pokal: 2017/18

Osobný život
------------

V júli roku 2022 mu bola diagnostikovaná rakovina semenníkov.  Z tej sa úspešne vyliečil.

Referencie
----------

1. 1 2 3 4 5 6   *Sébastien Haller - Detailed stats* [online]. www.transfermarkt.com, [cit. 2023-09-07]. Dostupné online. (po anglicky)
2. ↑   *FC Utrecht slaat slag: "Een jeugdinternational nota bene van een groot voetballand"* [online]. www.voetbalprimeur.nl, [cit. 2023-09-07]. Dostupné online. (po flámsky)
3. ↑   *FC Utrecht vs sc Heerenveen (18-01-2015) - Wedstrijdverloop, h2h & statistieken* [online]. FCUpdate.nl, [cit. 2023-09-07]. Dostupné online. (po flámsky)
4. ↑   *Utrecht vs. Dordrecht - 15 February 2015 - Soccerway* [online]. us.soccerway.com, [cit. 2023-09-07]. Dostupné online.
5. 1 2 3 4   *Sébastien Haller - Transfer history* [online]. www.transfermarkt.com, [cit. 2023-09-07]. Dostupné online. (po anglicky)
6. ↑   *Sébastien Haller - Detailed stats* [online]. www.transfermarkt.com, [cit. 2023-09-07]. Dostupné online. (po anglicky)
7. ↑  ADMIN. *KNVB Cup Final Preview: Utrecht v Feyenoord* [online]. Football Oranje, 2016-04-23, [cit. 2023-09-07]. Dostupné online. (po anglicky)
8. ↑  Šablóna:Citace elektronického periodika
9. ↑   *Ajax 2-2 PSV Eindhoven Player Ratings* [online]. 10 January 2021. Dostupné online.
10. ↑   *Europa League: Ajax record-signing Haller mistakenly omitted from squad list* [online]. 3 February 2021. Dostupné online.
11. ↑   Haller scores four as Ajax beat Sporting. *BBC Sport*. Dostupné online [cit. 2023-09-07]. (po anglicky)
12. ↑   *Recordbreker Haller 'extreem trots' op bijzondere prestatie: 'Het is aan mij'* [online]. www.voetbalprimeur.nl, [cit. 2023-09-07]. Dostupné online. (po flámsky)
13. ↑   *Sébastien Haller scores again to make Champions League history 🎯* [online]. OneFootball, 2021-11-24, [cit. 2023-09-07]. Dostupné online. (po anglicky)
14. 1 2  UEFA.COM. *Champions League top scorers: Karim Benzema takes the crown | UEFA Champions League* [online]. UEFA.com, 2022-05-28, [cit. 2023-09-07]. Dostupné online. (po anglicky)
15. ↑  UEFA.COM. *Benfica 2-2 Ajax: Águias recuperam duas vezes e conseguem empate | UEFA Champions League* [online]. UEFA.com, 2022-02-23, [cit. 2023-09-07]. Dostupné online. (po portugalsky)
16. ↑  KGAA, Borussia Dortmund GmbH & Co. *BVB complete signing of Sébastien Haller* [online]. www.bvb.de, 2023-09-05, [cit. 2023-09-07]. Dostupné online. (po anglicky)
17. ↑   *Ajax and Borussia Dortmund reach agreement for Sébastien Haller* [online]. english.ajax.nl, [cit. 2023-09-07]. Dostupné online. (po anglicky)
18. 1 2   *Měl nahradit Haalanda, teď ho čeká náročná léčba. Haller má rakovinu varlat | Aktuálně.cz* [online]. Aktuálně.cz - Víte, co se právě děje, 2022-07-19, [cit. 2023-09-07]. Dostupné online. (po česky)
19. 1 2   *"My goal is a message of hope and courage" - Sebastien Haller scores on World Cancer Day after winning personal battle with the disease* [online]. bundesliga.com - the official Bundesliga website, [cit. 2023-09-07]. Dostupné online. (po anglicky)
20. ↑   *Haller-Hattrick in unter acht Minuten! BVB-Kantersieg gegen Basel* [online]. bundesliga.de - die offizielle Webseite der Bundesliga, [cit. 2023-09-07]. Dostupné online. (po nemecky)
21. ↑   English pair score as Dortmund beat Augsburg. *BBC Sport*. Dostupné online [cit. 2023-09-07]. (po anglicky)
22. ↑   *Sebastien Haller: Ein Tor gegen den Krebs – DW – 04.02.2023* [online]. dw.com, [cit. 2023-09-07]. Dostupné online. (po nemecky)

Zdroj
-----

*Tento článok je čiastočný alebo úplný preklad článku Sébastien Haller na českej Wikipédii.*